Der er "god dialog" mellem Nordjyllands Trafikselskab og de mange vognmænd, der torsdag morgen kørte i garagen fremfor på de nordjyske landeveje. Det fortæller underdirektør i Nordjyllands Trafikselskab Nicolai Sørensen fredag eftermiddag efter flere længere møder mellem parterne. - Men ellers har vi ikke yderligere kommentarer. Vi vil gerne holde den gode dialog mellem parterne, lyder det fra underdirektøren. Protest mod stigende brændstofpriser De mange vognmænd, der torsdag nedlagde arbejdet, er utilfredse fordi de ifølge dem selv ikke bliver kompenseret tilstrækkeligt for de kraftigt stigende brændstofpriser. - Af den grund kører vi kun det faste kørsel, som vi har kontrakt på. Det andet kan ikke hænge sammen økonomisk. Det er simpelthen mere rentabelt at holde stille, fortalte Martin Wunderov, der er indehaver Dybvad Taxa, torsdag til TV2 Nord. Påvirker weekenden Selvom parterne med Nicolai Sørensens ord er i "god dialog" er alt ikke fryd og gammen set fra passagerernes synspunkt. Konflikten betyder nemlig, at det i weekenden ikke bliver muligt at bestille flex- og plusturer. - Det beklager vi naturligvis meget, men på grund af det efterslæb konflikten har skabt, er vi tvunget til at prioritere den lukkede kørsel - primært patient- og lægekørsler - og så kører flextrafikken fuldt ud igen fra på mandag, forklarer Nicolai Sørensen.

Opsummering:
Konflikten mellem Nordjyllands Trafikselskab og de vognmænd, der torsdag morgen nedlagde kørslen, er ikke løst, men parterne taler sammen.